               EIROPAS KOMISIJA
            Briselē, 20.10.2015
            COM(2015) 512 final
            2015/0241(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā ir jāpieņem TIR konvencijas Administratīvajā komitejā attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Eiropas Savienības vārdā ar Padomes Regulu (EEK) Nr. 2112/78 tika apstiprināta 1975. gada 14. novembra Muitas konvencija par starptautiskajiem preču pārvadājumiem, kuros lieto TIR karneti (TIR konvencija). Konvencija Eiropas Savienībā stājās spēkā 1983. gada 20. jūnijā.

                  Lēmuma priekšlikuma mērķis ir attiecībā uz Eiropas Savienību pieņemt jaunākos TIR konvencijas grozījumus, par kuriem vienojusies Apvienoto Nāciju Organizācijas Eiropas Ekonomikas komisijas (ANO EEK) ar transportu saistīto muitas jautājumu darba grupa un kurus pēc tam pieņēmusi TIR konvencijas Administratīvā komiteja.

               •Saskanība ar spēkā esošajiem noteikumiem konkrētajā politikas jomā

                  Priekšlikuma darbības jomā nav spēkā esošu noteikumu.

               •Saskanība ar citām ES politikas jomām

                  Lēmuma priekšlikums atbilst kopējai tirdzniecības un transporta politikai. TIR sistēma, kas sekmē preču pārvadājumus ar autotransportu, nodrošina preču pārvadājumus 68 konvencijas līgumslēdzēju valstu teritorijā ar minimālu muitas iestāžu iejaukšanos, un, pateicoties starptautiskai galvojumu ķēdei, tā ļauj arī salīdzinoši vienkārši saņemt nepieciešamos galvojumus. TIR konvencijas panāktie vienkāršojumi atbilst pārskatītajai Lisabonas stratēģijai.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līguma par Eiropas Savienības darbību 207. pants un 218. panta 9. punkts.

               •Proporcionalitāte

                  Priekšlikums atbilst proporcionalitātes principam. Tas ļauj ieviest grozījumu starptautiskā nolīgumā, kurā jau ir ievērots proporcionalitātes princips.

               •Juridiskā instrumenta izvēle

                  Ierosinātais juridiskais instruments: lēmums.

                  Parasti starptautiskus nolīgumus un šādu nolīgumu grozījumus Eiropas Savienības tiesību sistēmā iestrādā, pieņemot lēmumu.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Apspriešanās ar ieinteresētajām personām

                  Muitas tiesību aktu komitejas (koordinācija — Ženēvā) sanāksmēs ar dalībvalstīm notika apspriešanās, kurās priekšlikumi tika apstiprināti. Apspriešanās notika ANO EEK ar transportu saistīto muitas jautājumu darba grupas un TIR konvencijas Administratīvās komitejas sesijās.

               •Ekspertu atzinumu pieprasīšana un izmantošana

                  TIR konvencijas 42.bis panta jaunā paskaidrojuma priekšlikumu TIR Kontroles komisija (TIRExB) sagatavoja diskusiju laikā par nepieciešamību paskaidrot 42.bis panta nozīmi attiecībā uz pienākumu paziņot TIRExB par valsts kontroles pasākumiem, kas var ietekmēt TIR sistēmas darbību.

                  TIR konvencijas 2. un 7. pielikuma grozījumu priekšlikumus sagatavoja TIR sekretariāts ciešā sadarbībā ar Virsbūvju un piekabju ražošanas nozares starptautisko asociāciju (CLCCR), kā arī Vācijas valdību.

               •Ietekmes novērtējums

                  TIR konvencijas 6. pielikuma grozījumu priekšlikums, ar kuru 42.bis pantam pievienots jauns paskaidrojums, precizēs informāciju par Līgumslēdzējas puses pienākumu paziņot par valsts kontroles pasākumiem, kas var ietekmēt TIR sistēmas darbību. Tas nemaina TIR konvencijas būtību, jo saskaņā ar TIR konvencijas 43. pantu paskaidrojumos ir interpretēti konkrēti TIR konvencijas noteikumi un tās pielikumi un aprakstīta noteikta ieteicamā prakse.

                  Ar TIR konvencijas 2. un 7. pielikuma grozījumu priekšlikumiem TIR konvencijā tiks ieviesti jaunas uzbūves transportlīdzekļi un konteineri (ar bīdāmu tenta jumtu vai bīdāmu tentu), kas vienlaikus muitas pārvaldēm nodrošina maksimālus drošības pasākumus, jo ir nepieciešams, ka preču pārvadājumi, kuros lieto TIR karneti, notiek muitas vajadzībām drošos transportlīdzekļos vai konteineros. Šis jaunais pārvadāšanas paņēmiens uzlabos autopārvadājumu efektivitāti un lietderību.

               4.IETEKME UZ BUDŽETU

                  Priekšlikums neietekmē Eiropas Savienības budžetu.

               2015/0241 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā ir jāpieņem TIR konvencijas Administratīvajā komitejā attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)1975. gada 14. novembra Muitas konvencija par starptautiskajiem preču pārvadājumiem, kuros lieto TIR karneti (TIR konvencija), Eiropas Ekonomikas kopienas vārdā tika apstiprināta ar Padomes Regulu (EEK) Nr. 2112/78
                  1
                un Kopienā stājās spēkā 1983. gada 20. jūnijā
                  2
               .

               (2)TIR konvencijas konsolidētā versija tika publicēta kā pielikums Padomes Lēmumam 2009/477/EK
                  3
               , saskaņā ar kuru Komisijai nākamie TIR konvencijas grozījumi jāpublicē Eiropas Savienības Oficiālajā Vēstnesī, norādot to spēkā stāšanās dienu.

               (3)Pēc TIR Kontroles komisijas diskusijas par TIR konvencijas 42.bis panta pareizu piemērošanu TIR Kontroles komisija nosūtīja TIR konvencijas Administratīvajai komitejai priekšlikumu par jaunu 42.bis panta paskaidrojumu par saziņas procedūru starp TIR Kontroles komisiju un Līgumslēdzējām pusēm saistībā ar valsts kontroles pasākumiem, kas var ietekmēt TIR konvencijas piemērošanu vai TIR sistēmas darbību. Vadlīnijas par jaunu kontroles pasākumu paziņošanu un ieviešanu tika pieņemtas TIR konvencijas Administratīvās komitejas 61. sesijā, un tās tiks iekļautas TIR rokasgrāmatas 5. nodaļā.

               (4)Apvienoto Nāciju Organizācijas Eiropas Ekonomikas komisijas ar transportu saistīto muitas jautājumu darba grupa iesniedza TIR konvencijas Administratīvajā komitejā priekšlikumu par grozījumiem, ar kuriem transportlīdzekļos un konteineros ievieš jaunu pārvadāšanas paņēmienu, ar ko tiks uzlabota autopārvadājumu efektivitāte un lietderība. Saskaņā ar Administratīvās komitejas teikto jaunās uzbūves transportlīdzekļi un konteineri ar bīdāmu tenta jumtu vai bīdāmu tentu ir droši muitas vajadzībām un attiecīgos noteikumus var iekļaut TIR konvencijas 2. un 7. pielikumā.

               (5)Savienības dalībvalstis pauda pozitīvu atzinumu par ierosinātajiem grozījumiem Muitas tiesību aktu komitejā (koordinācija — Ženēvā).

               (6)TIR konvencijas Administratīvās komitejas nākamā sesija, kurā grozījumu priekšlikums tiks iesniegts pieņemšanai, ir plānota 2015. gada oktobrī.

               (7)Nostājai, kas Eiropas Savienības vārdā jāpieņem TIR konvencijas Administratīvajā komitejā, būtu jāpamatojas uz šim lēmumam pievienoto grozījumu projektu,

               IR PIEŅĒMUSI ŠO LĒMUMU.

               1. pants

               Nostāja, kas Eiropas Savienības vārdā jāpieņem TIR konvencijas Administratīvajā komitejā, pamatojas uz šim lēmumam pievienoto grozījumu projektu.

               Par sīkām izmaiņām grozījumu projektā Savienības pārstāvji TIR konvencijas Administratīvajā komitejā var vienoties bez Padomes papildu lēmuma.

               2. pants

               Pēc grozījumu pieņemšanas tos publicē Eiropas Savienības Oficiālajā Vēstnesī, norādot to spēkā stāšanās datumu.

               3. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā —

                     priekšsēdētājs

                     (1)
                  Padomes 1978. gada 25. jūlija Regula (EEK) Nr. 2112/78 par 1975. gada 14. novembrī noslēgto Ženēvas Muitas konvenciju par starptautiskajiem preču pārvadājumiem, kuros lieto TIR karneti (TIR konvencija) (OV L 252, 14.9.1978., 1. lpp.).

                     (2)
                  OV L 31, 2.2.1983., 13. lpp.

                     (3)
                  Padomes 2009. gada 28. maija Lēmums 2009/477/EK konsolidētā veidā publicēt 1975. gada 14. novembrī noslēgto Muitas konvenciju par starptautiskajiem preču pārvadājumiem, kuros lieto TIR karneti (TIR konvenciju), ar kopš tā laika izdarītajiem grozījumiem (OV L 165, 26.6.2009., 1. lpp.).

    ---documentbreak---

               EIROPAS KOMISIJA
            Briselē, 20.10.2015
            COM(2015) 512 final
            PIELIKUMS
            dokumentam
            Priekšlikums Padomes Lēmumam
            par nostāju, kas Eiropas Savienības vārdā ir jāpieņem TIR konvencijas Administratīvajā komitejā attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti

               Grozījumi Muitas konvencijā par starptautiskajiem preču pārvadājumiem, kuros lieto TIR karneti (1975. gada TIR konvencija)

               6. pielikums, jauns paskaidrojums 0.42.bis

               Iekļauj šādu jaunu 42.bis. panta paskaidrojumu:

               "0.42.bis

                     Termins "nekavējoties" 42.bis pantā nozīmē, ka par valsts pasākumiem, kuri var ietekmēt TIR konvencijas piemērošanu un/vai TIR sistēmas darbību, būtu rakstveidā jāpaziņo TIRExB pēc iespējas ātrāk un, ja iespējams, pirms šie pasākumi stājas spēkā, lai TIRExB varētu efektīvi pildīt pārraudzības funkciju un izpildīt pienākumu par to, ka ir jāpārbauda pasākuma atbilstība TIR konvencijai saskaņā ar 42.bis pantu un ar TIR konvencijas 8. pantā izklāstīto mandātu."

               2. pielikuma 4. panta 2. punkta i) apakšpunkts

               Pašreizējo tekstu aizstāj ar šādu: "i)
                     kravas nodalījuma bīdāmajam tentam, grīdai, durvīm un citām sastāvdaļām jābūt savienotām, izmantojot ierīces, kuras nevar noņemt vai nomainīt no ārpuses, neatstājot acīmredzamas pēdas, vai izmantojot tādas metodes, ar kurām tiek izveidota konstrukcija, ko nevar izmainīt, neatstājot acīmredzamas pēdas."

               2. pielikuma 4. panta 2. punkta iii) apakšpunkts

               Pašreizējo tekstu aizstāj ar šādu:

               "iii)
                     bīdāmā tenta vadības sistēma, bīdāmā tenta spriegošanas mehānismi un citas kustīgās daļas jāsavieno tā, lai noslēgtās durvis un citas kustīgās daļas, kurām ir uzliktas muitas plombas, nevarētu tikt atvērtas vai aizvērtas no ārpuses, neatstājot acīmredzamas pēdas. Bīdāmā tenta vadības sistēma, bīdāmā tenta spriegošanas mehānismi un citas kustīgās daļas jāsavieno tā, lai pēc noslēgierīces nofiksēšanas kravas nodalījumā nevarētu iekļūt, neatstājot acīmredzamas pēdas. Šādas sistēmas konstrukcijas piemērs attēlots šiem noteikumiem pievienotajā 9. attēlā."

               2. pielikums, jauns 5. pants

               Pēc 4. panta iekļauj šādu tekstu:

               "5. pants

               Transportlīdzekļi ar bīdāmu tenta jumtu

               1.Attiecīgā gadījumā šo noteikumu 1., 2., 3. un 4. pants attiecas arī uz transportlīdzekļiem ar bīdāmu tenta jumtu. Turklāt šiem transportlīdzekļiem jāatbilst šā panta noteikumiem.

               2.Bīdāmais tenta jumts atbilst i)–iii) punktā izklāstītajām prasībām:

               i)bīdāmajam tenta jumtam jābūt savienotam, izmantojot ierīces, kuras nevar noņemt vai nomainīt no ārpuses, neatstājot acīmredzamas pēdas, vai izmantojot tādas metodes, ar kurām tiek izveidota konstrukcija, ko nevar izmainīt, neatstājot acīmredzamas pēdas;

               ii)bīdāmajam tenta jumtam jāpārsedz jumta cietās daļas kravas nodalījuma priekšpusē tā, lai tenta jumtu nevar pārbīdīt pāri augšējā longrīna augšējai malai. Visa kravas nodalījuma garumā jumta tenta abās pusēs ielokā jāievieto nostiegrota tērauda trose tā, lai to nevarētu izņemt un ievietot atkārtoti, neatstājot acīmredzamas pēdas. Jumta tents jāpiestiprina pie bīdāmās nesošās konstrukcijas tā, lai tentu nevarētu noņemt un piestiprināt atkārtoti, neatstājot acīmredzamas pēdas;

               iii)bīdāmā jumta vadības sistēma, bīdāmā jumta spriegošanas mehānismi un citas kustīgās daļas jāsavieno tā, lai noslēgtās durvis, jumts un citas kustīgās daļas, kurām ir uzliktas muitas plombas, nevarētu tikt atvērtas vai aizvērtas no ārpuses, neatstājot acīmredzamas pēdas. Bīdāmā jumta vadības sistēma, bīdāmā jumta spriegošanas mehānismi un citas kustīgās daļas jāsavieno tā, lai pēc noslēgierīces nofiksēšanas kravas nodalījumā nevarētu iekļūt, neatstājot acīmredzamas pēdas.

               Šādas iespējamās sistēmas konstrukcijas piemērs attēlots šiem noteikumiem pievienotajā 10. attēlā."

               2. pielikums, 9. attēls

               Pašreizējo 9. attēlu aizstāj ar šādu:

               9. attēls

               TRANSPORTLĪDZEKĻA AR BĪDĀMU TENTU UZBŪVES PIEMĒRS

               9. attēls (turpinājums)

               9. attēls (turpinājums)

               2. pielikums, jauns 10. attēls

               Pēc 9. attēla pievieno šādu jaunu attēlu:

               10. attēls

               TRANSPORTLĪDZEKĻA AR BĪDĀMU TENTA JUMTU UZBŪVES PIEMĒRS

    ---documentbreak--- NA ---documentbreak---

               EIROPAS KOMISIJA
            Briselē, 20.10.2015
            COM(2015) 512 final
            PIELIKUMS
            dokumentam
            Priekšlikums Padomes Lēmumam
            par nostāju, kas Eiropas Savienības vārdā ir jāpieņem TIR konvencijas Administratīvajā komitejā attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti

               7. pielikuma I daļas 5. panta 2. punkta i) apakšpunkts

               Pašreizējo tekstu aizstāj ar šādu:

               "i)
                     konteinera bīdāmajam tentam, grīdai, durvīm un citām sastāvdaļām jābūt savienotām, izmantojot ierīces, kuras nevar noņemt vai nomainīt no ārpuses, neatstājot acīmredzamas pēdas, vai izmantojot tādas metodes, ar kurām tiek izveidota konstrukcija, ko nevar izmainīt, neatstājot acīmredzamas pēdas."

               7. pielikuma I daļas 5. panta 2. punkta iii) apakšpunkts

               Pašreizējo tekstu aizstāj ar šādu:

               "iii)
                     bīdāmā tenta vadības sistēma, bīdāmā tenta spriegošanas mehānismi un citas kustīgās daļas jāsavieno tā, lai noslēgtās durvis un citas kustīgās daļas, kurām ir uzliktas muitas plombas, nevarētu tikt atvērtas vai aizvērtas no ārpuses, neatstājot acīmredzamas pēdas. Bīdāmā tenta vadības sistēma, bīdāmā tenta spriegošanas mehānismi un citas kustīgās daļas jāsavieno tā, lai pēc noslēgierīces nofiksēšanas konteinerā nevarētu iekļūt, neatstājot acīmredzamas pēdas. Šādas sistēmas konstrukcijas piemērs attēlots šiem noteikumiem pievienotajā 9. attēlā."

               7. pielikuma I daļa, jauns 6. pants

               Pēc 5. panta iekļauj šādu tekstu:

               "6. pants

               Konteineri ar bīdāmu tenta jumtu

               1.Attiecīgā gadījumā šo noteikumu 1., 2., 3., 4. un 5. pants attiecas uz konteineriem ar bīdāmu tenta jumtu. Turklāt šiem konteineriem jāatbilst šā panta noteikumiem.

               2.Bīdāmais tenta jumts atbilst i)–iii) punktā izklāstītajām prasībām:

               i)bīdāmajam tenta jumtam jābūt savienotam, izmantojot ierīces, kuras nevar noņemt vai nomainīt, neatstājot acīmredzamas pēdas, vai izmantojot tādas metodes, ar kurām tiek izveidota konstrukcija, ko nevar izmainīt, neatstājot acīmredzamas pēdas;

               ii)bīdāmajam tenta jumtam jāpārsedz jumta cietās daļas konteinera priekšpusē tā, lai tenta jumtu nevar pārbīdīt pāri augšējā longrīna augšējai malai. Visa konteinera garumā jumta tenta abās pusēs ielokā jāievieto nostiegrota tērauda trose tā, lai to nevarētu izņemt un ievietot atkārtoti, neatstājot acīmredzamas pēdas. Jumta tents jāpiestiprina pie bīdāmās nesošās konstrukcijas tā, lai tentu nevarētu noņemt un piestiprināt atkārtoti, neatstājot acīmredzamas pēdas;

                iii)bīdāmā jumta vadības sistēma, bīdāmā jumta spriegošanas mehānismi un citas kustīgās daļas jāsavieno tā, lai noslēgtās durvis, jumts un citas kustīgās daļas, kurām ir uzliktas muitas plombas, nevarētu tikt atvērtas vai aizvērtas no ārpuses, neatstājot acīmredzamas pēdas. Bīdāmā jumta vadības sistēma, bīdāmā jumta spriegošanas mehānismi un citas kustīgās daļas jāsavieno tā, lai pēc noslēgierīces nofiksēšanas konteinerā nevarētu iekļūt, neatstājot acīmredzamas pēdas.

               Šādas iespējamās sistēmas konstrukcijas piemērs attēlots šiem noteikumiem pievienotajā 10. attēlā."